Predkladacia správa

Materiál „Návrh na poskytnutie investičnej pomoci pre Continental Automotive Systems Slovakia s.r.o., so sídlom Cesta ku Continentalu 8950/1, 960 01Zvolen“ sa na rokovanie vlády Slovenskej republiky predkladá ako iniciatívny materiál.

Continental Automotive Systems Slovakia s.r.o. podľa § 12 zákona č. 561/2007 Z. z. o investičnej pomoci a o zmene a doplnení niektorých zákonov v znení neskorších predpisov (ďalej len „zákon o investičnej pomoci“) podala 30. augusta 2012 žiadosť o poskytnutie investičnej pomoci na realizáciu investičného zámeru: „Rozšírenie existujúcich výrobných kapacít o výrobu kombinovaných brzdových strmeňov“, (ďalej len „investičný zámer“), ktorý sa má realizovať v existujúcom výrobnom závode v katastrálnom území Zvolen, okres Zvolen. 

Realizácia investičného zámeru vo výške 25 000 000 Eur je rozložená na obdobie rokov 2010 – 2015. 

V priamej súvislosti s investičným zámerom sa vytvorí 500 priamych nových pracovných miest do konca roku 2014. Podrobnejšie informácie o investičnom zámere sú uvedené v materiáli.

V súvislosti s plánovanou realizáciou investičného zámeru požaduje Continental Automotive Systems Slovakia s.r.o., poskytnutie investičnej pomoci vo forme úľavy na dani z príjmu v maximálnej výške 4 500 000 Eur.

Požadovaná investičná pomoc spĺňa definičné znaky investičnej pomoci, cieľom ktorej je podpora rozšírenia existujúcej výroby pre automobilový priemysel v existujúcom výrobnom závode. 



Z odborného posudku k investičnému zámeru, ktorý vypracovala Slovenská agentúra pre rozvoj investícií a obchodu vyplýva, že Continental Automotive Systems Slovakia s.r.o. má predpoklad splniť všeobecné podmienky na poskytnutie investičnej pomoci podľa zákona o investičnej pomoci a osobitné podmienky podľa § 30a a § 52k zákona č. 595/2003 Z. z. o dani z príjmov v znení neskorších predpisov. 


Predkladaný materiál bol predmetom skráteného medzirezortného pripomienkového konania, pripomienky sú zapracované v materiáli a na rokovanie vlády SR sa predkladá bez rozporov.

Predkladaný materiál má nepriamy dopad na štátny rozpočet a verejné financie, pozitívny dopad na podnikateľské prostredie a pozitívne sociálne vplyvy, ktoré sú uvedené v doložke vplyvov.
